
Slik sluttet forrige bok,
Sommerstorm:

Jo, der hørte hun det igjen. Det var noen som ropte navnet hennes, og det var noe kjent med klangen i stemmen også …

Hjertet hamret hardt i brystet da hun kikket seg om etter den som ropte. Like etter fikk hun øye på kvinnen som sto i veita lenger bak, og hun gispet etter luft. Var det virkelig Oline? Jo, det måtte da være henne?

– Oline? presset hun fram mellom stive lepper.

Om søsteren hadde hørt henne, var ikke Marie sikker på, men like etter sprang hun plutselig ut i gaten. Marie skrek ut da hun skjønte at søsteren ikke hadde noen tanke for vognen som straks ville passere like ved.

Så skjedde alt så fort. Hesten skvatt og gjorde sitt beste for å vike unna, og den fullastede vognen krenget. Kusken brølte noe Marie ikke kunne høre, det knaket i treverk, og et vrinsk skar gjennom luften. Om vognmannen greide å tøyle hesten etterpå, og om lasten berget, ante hun ikke, for hun hadde ikke tanker for annet enn søsteren, som lå urørlig igjen på bakken etter det kraftige sammenstøtet.

– Hjelp! skrek hun hest mens hun sprang på føtter hun ikke var sikker på ville greie å bære henne. – Hjelp!

Ropene hennes sørget for at et par som befant seg i nærheten, kom til, men Marie enset dem ikke. Hun falt på kne ved søsteren, grep etter hånden hennes og knuget den mot brystet. Oline var så blek, så altfor blek. Innvendig var hun i ferd med å gå i oppløsning. Gråten presset på i halsen, men hun kunne ikke gi seg over. Det kunne ikke ende slik, måtte ikke ende slik! Ikke nå, som veiene deres endelig hadde krysset hverandre igjen.

– Lever hun? hikstet Marie mens tårene trillet nedover kinnene.


Persongalleri

Husmannsplassen Nordistua, Aafjord

Iver (død), søstrenes far

Anna (død), hans kone, søstrenes mor

Nils Nilsen, søstrenes stefar

Oline, 22 år

Marie, 18 år

Vertshuset Havhesten, Ila

Madam Meyer, vertshusets eierinne

Lydia, hennes datter, gift med Kalle

Sara, Lydias datter med Kalle

Gunelie (død), vertshusjente

Jodda, vertshusjente

Berte, vertshusjente

Litj-Hans, altmuligmann

Holger Jacobsen, sønn av madam Meyers avdøde ektemann

Familien Graff, Søgaden

Ernst Wilhelm, kjøpmann

Sophie Amalie, hans kone

Johan Wilhelm, deres sønn og arving, gift med Emerence Klacken

Dorothea (Dora), deres datter, gift med Lorentz Blix

Wilhelmina (Mina, død), Doras og Johan Wilhelms kusine

Familien Hegge, Holstveita

Josefa, byens jordmor

Anton (død), politibetjent

Kanutte, deres fosterdatter

Familien Blix, Kongens gade

Herr og fru Blix

Lorentz Blix, eldste sønn, gift med Dora

Regitte Blix, hans søster

Enkeltskillingsveita

Petternelle (Nelle), Maries venninne

Trygve, Nelles ektemann

Ingeborg Marie, deres datter

Augustinius, Nelles lillebror

Ingeborg, Nelles og Augustiniusʼ mor

Andre

Kirsti, Maries venninne fra tukthuset, gift med Peder

Peder Haugen, husmannssønn fra Aafjord

Gabriel Lind, maler

Kalle, Lydias ektemann

Simon Hartmann, fru Blixʼ bror, eier lystgården på Lade

Abraham, vognmann

Laupar-Lisa, byens største sladrekjerring

Enkefru Bruse, Doras gudmor

Enkefru Anker, tidligere eierinne av Amaliefryd

Enkefru Emerence Klacken fra Christianssund, gift med Johan Wilhelm

Fredrik Gyldensteen, Emerences bror, Regittes ungdomskjæreste

Krafse-Magda, ufaglært hjelpekone i byen

Larine (død), ung fattigjente bosatt i Sanden

Historiske personer

Robertus Stephanus Henrici, byens stadsfysikus

Andreas Porsanger, prest i Hospitalskirken

Søren Madsen Næbell, byens politimester

Andre søndag i september, 1768

Ingen av de som sto rundt henne, svarte på spørsmålet hennes eller gjorde noen antydning til å ville trå fram og undersøke den livløse kvinnen som lå foran dem. Marie kikket fortvilet rundt seg. Var det ingen hjelp å få?

Så var det plutselig en eldre mann som satte seg på huk ved siden av dem, en av de som sist var kommet til.

– Lever hun? spurte Marie nok en gang. Stemmen skalv som om det skulle ha vært en vinterdag med kaldblåst rundt henne, og kvalmen bølget gjennom kroppen. Selv greide hun ikke å gjøre annet enn å fortsette å knuge søsterens hånd mellom sine egne. Om det var slik at Oline skulle bli revet fra henne, nå som de nettopp hadde sett hverandre igjen etter den lange atskillelsen, så … Et hulk presset seg fram. Det kunne ikke ende slik!

– Hun så seg ikke for, mumlet en mørkkledd kvinne lavmælt til en annen. De sto tett i tett som to kråker som søkte ly mot det kjølige vinddraget som feide forbi. – Hun løp rett ut i gaten og ble truffet av vognen.

Den andre akket seg. – Hvor ble det forresten av kusken? Kjørte han bare videre?

Marie fikk ikke med seg svaret, hun greide ikke å samle seg om noe annet enn søsteren. Skautet hadde falt av henne i sammenstøtet. De gylne krøllene lå som en tangvase utover brosteinene, og det piplet blod fra et sår i pannen.

Den eldre mannen rettet seg opp etter det som føltes som en eviglang stund. – Hun lever, fastslo han og låste det grå blikket fast i Maries. – Kjenner du henne?

Marie nikket hektisk.  – Hun er søsteren min.

– Hun kan ikke bli liggende her, fortsatte den andre. – Hun må i hus, og det raskt.

En yngre mann hadde også kommet til. Han var høy og bredskuldret, og til alt hell hadde han ei håndkjerre med seg. – Hvor skal jeg frakte henne?

Til Holstveita, var innskytelsen som lå ytterst på tungespissen, før Marie husket at tiden i jordmorhuset for lengst var forbi. Det var ikke lenger noen Josefa der som ventet innenfor de mørke tømmerveggene, ingen som kunne ta styringen og vite hva som skulle gjøres. Nå var alt opp til henne selv, og svaret kunne ikke bli annet enn enkefru Bruses hjørnegård.

– Ta henne med til enkefru Bruses hus i Søgaden, svarte hun skjelvende. Hjertet hamret fortsatt, men hun kunne ikke la seg overmanne av frykt. Varsomt strøk hun Oline over det altfor bleke kinnet, før hun stablet seg på beina. Nå måtte hun handle, hun også.

– Jeg løper i forveien.

Den eldre mannen nikket kort til han med håndkjerra. – Jeg skal hjelpe deg med å løfte henne opp, Hans, så frakter du henne dit. Jeg gir beskjed til en av byens bartskjærer i mellomtiden.

– Takk! Marie kastet et siste blikk ned på søsteren, før hun tvang seg til å snu og løpe av gårde.

Oline lever! Oline lever! gjentok hun inni seg, som om det var en bønn eller en besvergelse som kunne holde søsteren i live. Kanskje ville hun våkne opp på veien bort til Søgaden. Kanskje var det ikke så ille fatt med henne likevel, kanskje var hun bare kraftig forslått. Eller kanskje … Tanken var der, selv om Marie gjorde sitt beste for å hindre den i å slå rot. Hun hadde lagt merke til såret på siden av pannen, som vitnet om at Oline hadde slått hodet enten da hestevognen traff henne, eller da hun falt ned på brosteinene like etterpå. Hodeskader kunne være farlige. Selv om Oline skulle våkne opp igjen, var det ikke sikkert at hun ville være den søsteren som Marie kjente og husket.

– Gabriel? Marie hadde ikke før fått åpnet døren i fløybygningen som førte inn til kjøkkenet, før hun ropte navnet hans med den siste resten av pust som hun hadde igjen etter løpeturen. Måtte bare kontrafeieren være inne! Noen kirkegjenger var han ikke, og Marie hadde da heller ikke sett noe til ham da hun var i Vår Frue tidligere på dagen. Det føltes som en liten evighet siden hun hadde sittet på en av de bakerste benkene i kirken. På vei hjem var hun blitt passet opp av Peder, som hadde bedt henne om å bli med som fødselshjelper for Kirsti. Da hun senere forlot tømmerhuset i Fotveita og skulle gå tilbake til kjøpmannsgården, hadde hun plutselig hørt noen som ropte navnet hennes. Og så … Hun tvang bort minnet om vognen som kjørte så altfor fort, og synet av den livløse Oline.

Gabriel kunne ikke ha vært langt unna, for like etter kom han inn på kjøkkenet.

– Hva er det som står på? Det brune øynene var lett oppsperret. – Har det hendt noe?

Marie hev etter pusten. Hvor skulle hun egentlig begynne? Hun hadde fortalt ham om søsteren og letingen etter henne for lenge siden, men hun hadde ikke mye tid på seg før mannen som fraktet Oline, ville stå ute i bakgården. Det var enda godt at de fortsatt var alene. Enkefru Bruse og den andre tjenestejenta var ikke ventet tilbake fra lystgården før dagen etter, så akkurat nå var det kun Gabriel hun måtte forklare seg til.

– Det er søsteren min, begynte hun mens hun gjorde sitt beste for å forklare hvorfor hun hadde ropt etter ham. Pusten gikk fortsatt tungt. – Vi støtte på hverandre helt plutselig i Kongens gade, men … Det kom en hestevogn,  og hun er skadet. Alvorlig. En mann frakter henne hit på ei håndkjerre, de kommer snart. Jeg visste ikke hva jeg ellers skulle gjøre, og så … Jeg tenkte at … Jeg …

Gabriel slo armene omkring henne og holdt henne fast. – Pust, Marie, bad han med lav røst.

Hun tvang seg til å bli stående stille, til å gjøre som han sa. Langsomt roet hun seg, greide å samle tankene og alle ordene som hadde fløyet som en hissig myggsverm i henne.

– Søsteren din er skadet, sa du? spurte Gabriel da han merket at hun hadde roet seg ned. Han gav slipp på omfavnelsen, men ble fortsatt stående like ved.

Marie nikket til svar. – Hun ble påkjørt av en hestevogn i Kongens gade. Den kjørte altfor fort, jeg tror ikke vognmannen hadde kontroll over hesten. Etterpå ble hun liggende livløs. Noen spurte meg om hvor hun skulle bli fraktet, og jeg greide ikke å tenke på noe annet sted enn dette.

Det var en stor sjanse å ta, visste hun, for hun var tross alt ikke mer enn en tjenestejente i huset og kunne ikke ta seg til rette som hun ville. Kanskje burde hun heller ha nevnt Nelle og Enkeltskillingsveita? Hun slo tanken fra seg like raskt som den kom. Hun kunne ikke bare komme busende med en skadet søster hjem til den lille familien. Enkefru Bruses hus var den eneste muligheten hun hadde, ettersom hun ikke visste om søsteren hadde noen kjente her i byen, eller et sted hun hørte til.

– Selvsagt skal søsteren din få komme hit, sa Gabriel rolig. – En bartskjær bør vel også se på henne?

– Det var en eldre mann der som sa at han ville hente en, svarte Marie hest.

– Godt. Om det er slik at hun er hardt skadet, skal hun ikke bli dratt opp trappa til et av værelsene på loftet, tenkte Gabriel høyt. – Vi kan legge henne inne på kammerset på siden av kjøkkenet. Det er jo ikke i bruk, ettersom enkefru Bruse ikke har noen fast kokke i sin tjeneste.

Enkefruen, ja. Marie svelget. Hva ville hun tenke om at tjenestejenta hennes hadde tatt en fremmed kvinne i hus, og som fort kunne trenge stell og tilsyn i flere dager? Fortsatt visste de ikke hvilke skader søsteren hadde pådratt seg i ulykken.

– Hva kommer enkefru Bruse til å si til alt dette når hun kommer i morgen? Hun måtte spørre, enda hun ikke var sikker på om hun ville høre svaret. Hun hadde tross alt ikke noe annet sted å gå.

– Det skal du ikke bekymre deg for, Marie, lovte Gabriel fast. – Jeg skal snakke med henne når hun kommer.

– Vil du det? Takk! Akkurat der og da kunne hun ha kysset gulvplankene han sto på. I stedet sendte hun ham et raskt smil før hun gikk bort til døren som førte videre ut i fløybygningen fra kjøkkenet. Om det var slik at kammerset ikke hadde vært i bruk på lenge, måtte hun se til at det var høvelig rent, og at det fantes sengetøy der inne. Vann måtte hun også få varmet til bartskjæren kom, og finne noen rene kluter til såret i pannen. Tankene surret fortsatt rundt som en malstrøm i hodet, men det var velsignet godt å ha noe håndfast å gjøre seg opptatt med mens hun ventet. Kanskje ville Oline våkne under turen til Søgaden også? Hun grep etter det flakkende håpet og knuget det til seg, for noe annet ville hun slett ikke tenke på. Det måtte gå bra!

